**Izvješće o radu Odbora za osiguravanje i unapređivanje kvalitete Fakulteta za matematiku Sveučilišta u Rijeci u 2022. godini**

**(prilog za 66. sjednicu Odbora za osiguravanje i unapređivanje kvalitete**

**Fakulteta za matematiku Sveučilišta u Rijeci)**

**Članovi Odbora za osiguravanje i unapređivanje kvalitete Odjela za matematiku Sveučilišta u Rijeci u 2022. godini bili su:**

1. prof. dr. sc. Dean Crnković - predstavnik uprave Odjela
2. dr. sc. Ana Jurasić, docent - predstavnik Zavoda za algebru i teoriju brojeva
3. izv. prof. dr. sc. Bojan Crnković - predstavnik Zavoda za matematičku analizu
4. dr. sc. Sara Ban, viši asistent - predstavnik Zavoda za diskretnu matematiku
5. Alan Borščak, student (od prosinca 2022. godine Larisa Poljak, student) - predstavnik studenata preddiplomskog studija
6. Antonio Špac, student - predstavnik studenata diplomskih studija
7. Nevia Grbac, prof. - predstavnik Alumni kluba Fakulteta za matematiku Sveučilišta u Rijeci.

Odbor je u 2022. godini zasjedao tri puta te provodio redovne procedure opisane u Priručniku za kvalitetu studiranja Sveučilišta u Rijeci i u Dopuni Priručniku za kvalitetu studiranja Fakulteta za matematiku Sveučilišta u Rijeci te radio na izmjenama postojećih i razradi novih procedura. Tijekom 2022. godine članovi Odbora za kvalitetu proveli su:

- analizu prolaznosti studenata u akademskoj godini 2021./2022. (izvješće podneseno početkom 2023. godine),

- analizu rezultata studentskih anketa za evaluaciju nastave provedene u 2021./2022. akademskoj godini,

- analizu međunarodne suradnje i mobilnosti nastavnika i studenata – za akademsku godinu 2021./2022.,

- analizu ankete o zadovoljstvu studiranjem na Fakultetu za matematiku – za akademsku godinu 2020./2021. (u suradnji s Centrom za osiguravanje i unapređivanje kvalitete),

- analizu podataka o broju nastavnika i studenata – za akademsku godinu 2021./2022. (izvješće podneseno početkom 2023. godine),

- analizu ankete za utvrđivanje razloga ispisa sa studija, za 2021. godinu,

- analizu ankete za utvrđivanje razloga ispisa sa studija, za 2022. godinu (izvješće podneseno početkom 2023. godine),

- evaluaciju rada stručno-administrativnih službi.

O svim provedenim aktivnostima podnesena su ili će biti ponesena izvješća Fakultetskom vijeću Fakulteta za matematiku. Temeljem rezultata anketa Odbor je, nakon provedenih rasprava, nastojao komentirati i predlagati eventualne potrebne mjere.

Odbor je u 2022. godini nastavio analizirati i revidirati postojeće te raditi na razradi i uvođenju novih procedura za osiguravanje kvalitete na Fakultetu, poštujući preporuke koje je Fakultet dobio tijekom prethodnih evaluacija sustava osiguravanja kvalitete, ali i djelujući u cilju prikupljanja onih podataka koji su Fakultetu nužni kako bi sustav osiguravanja kvalitete bio što djelotvorniji. Također, Odbor je analizirao novo treće izdanje Priručnika za kvalitetu studiranja na Sveučilištu u Rijeci, iz 2022. godine, te je razmotrio koje je procedure potrebno uskladiti s novim preporukama, a koje početi uvoditi. Time je nastavljen slijed aktivnosti započet u 2021. godini, a u 2023. godini planira se sve dogovorene promjene unijeti u novu verziju Dopune Priručniku za kvalitetu studiranja Fakulteta za matematiku Sveučilišta u Rijeci. Odbor je tijekom 2022. godine:

* radio na razradi procedure za suradničku procjenu nastave (nastojeći proceduru opisanu u sveučilišnom Priručniku prilagoditi potrebama Fakulteta),
* uočio potrebu izmjene procedure za analizu podataka o broju nastavnika i studenata,
* nakon provedene analize ustanovio da, osim promjena koje su u tijeku, trenutno nije potrebno posebno razrađivati (prilagođavati) još neku proceduru opisanu sveučilišnim Priručnikom.

Odbor vodi brigu o kvaliteti mrežnih stranica Fakulteta vezanih uz osiguravanje kvalitete. Redovito provjerava i ažurira njihov sadržaj.

Ana Jurasić redovito izvještava Odbor o svim važnijim raspravama i zaključcima sa sjednica Odbora za kvalitetu Sveučilišta u Rijeci, čiji je član u trećem mandatu.